text: Syvsover kan stoppe ny Vejlefjordbro
  06 november 2013 kl. 16.15
  Det kan blive ekstra svært for regeringen, at få sin togplan igennem. 
  En ny jernbanebro over Vejle fjord kan forstyrre den fredede hasselmus.
  Den lille sjældne gnaver kan dermed hjælpe de lokalpolitikere der er imod en ekstra bro over Vejle fjord.
  - Det er rart at vi nu har et stærkt argument imod jernbanen over fjorden, som transportminister Pia Olsen Dyhr (SF) har respekt for, siger Per T. Henriksen til TV SYD.
  Han er byrådskandidat for de konservative i Vejle, og er bosat i Brejning. Han oplever at der er stor folkelig modstand mod en ny bro over fjorden.
  Han glæder sig på Twitter over, at have en lille forbundsfælle i kampen mod broen.
  
  Ministeren kom forbi
  Transportminister Pia Olsen Dyhr kom mandag på besøg i bla. Vejle for at tale om togplanen med de lokale partifæller fra SF.
  - Selvfølgelig skal vi sikre natur og miljø, også når vi bygger nye baner til tog!, skriver hun på sin Facebookside.
  Læs mere om hasselmusen - Handlingsplan for bevaring af den truede art hasselmus
  
  Hasselmusen er slet ikke en mus
  I Munkebjerg Skov findes hasselmusen. 
  Hasselmusen er faktisk slet ikke en mus. Den er en syvsover.
  Syvsovere æder sig tykke og fede i løbet af efteråret. I oktober går de i hi, og de vågner først op til april.
  De bor i runde reder oppe i træerne, og kommer kun sjældent ned på jorden.
  Den er truet i Danmark, men er ikke truet hvis man ser på dens udbredelse i Europa.
  I Jylland er der indtil nu registreret tre hasselmuslokaliteter, de to beliggende i et sammenhængende skovområde ud til Vejle Fjords sydside. Den sidste lokalitet ligger i en småskov ikke langt derfra lige vest for Børkop.
  
  
  